CELEX: 32013D0340
Language: bg
Date: 2013-06-27 00:00:00
Title: 2013/340/ЕС: Решение за изпълнение на Комисията от 27 юни 2013 година за изменение на Решение 2008/855/ЕО по отношение на мерките за контрол на здравето на животните, свързани с класическа чума по свинете в Хърватия (нотифицирано под номер C(2013) 3932)  текст от значение за ЕИП

29.6.2013   
            
            
               BG
            
            
               Официален вестник на Европейския съюз
            
            
               L 179/96
            
         РЕШЕНИЕ ЗА ИЗПЪЛНЕНИЕ НА КОМИСИЯТА
   от 27 юни 2013 година
   за изменение на Решение 2008/855/ЕО по отношение на мерките за контрол на здравето на животните, свързани с класическа чума по свинете в Хърватия
   (нотифицирано под номер C(2013) 3932)
   (текст от значение за ЕИП)
   (2013/340/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като има предвид, че:
   
               (1)
            
            
               С Решение 2008/855/ЕО на Комисията от 3 ноември 2008 г. относно мерките за контрол на здравето на животните, свързани с класическа чума по свинете в някои държави членки (3) се установяват определени мерки за контрол във връзка с класическата чума по свинете във включените в списъка от приложението към посоченото решение държави членки или региони от тях. В държавите членки или в техни области са регистрирани различни епидемиологични ситуации по отношение на класическата чума по свинете. Приложението към Решение 2008/855/ЕО се състои от три части, като във всяка от тях са изброени области от държави членки, в които се прилагат различни мерки в зависимост от епидемиологичната ситуация.
            
         
               (2)
            
            
               Съгласно Решение 2008/855/ЕО държавите членки гарантират, че живи свине се изпращат от тяхната територия до други държави членки само ако свинете произхождат от области извън тези, изброени в приложението към същото решение.
            
         
               (3)
            
            
               В част I от приложението към Решение 2008/855/ЕО са изброени държавите членки и области от тях, в които епидемиологичната ситуация по отношение на класическа чума по свинете е най-благоприятна. С оглед на това в Решение 2008/855/ЕО се предвижда, че изпращането на живи свине, произхождащи от стопанства, разположени в границите на областите, изброени в част I от приложението, към стопанства или кланици, разположени в област, включена в посочената част от приложението и принадлежаща на друга държава членка, може да бъде разрешено от държавата членка на изпращане, при условие че са спазени определени условия. Освен това прясно свинско месо от стопанства, разположени в тези области, и месни заготовки и месни продукти, които са произведени от такова месо или които съдържат месо от такива свине, могат да бъдат изпращани до други държави членки.
            
         
               (4)
            
            
               В Хърватия за последно през 2008 г. е установено огнище на класическа чума по свинете. Случаи на серопозитивни диви свине обаче са отчетени и през ловния сезон 2012 — 2013 г. Хърватия приложи подходящи мерки за контрол на класическата чума по свинете в съответствие с мерките, предвидени в Директива 2001/89/ЕО на Съвета от 23 октомври 2001 г. относно мерки на Общността за борба с класическата чума по свинете (4), и въведе програма за ликвидиране на болестта, която е в действие и в момента.
            
         
               (5)
            
            
               Очаква се Хърватия да се присъедини към Европейския съюз на 1 юли 2013 г. Предвид епидемиологичната ситуация по отношение на класическа чума по свинете в посочената държава, е целесъобразно да бъдат установени мерки за контрол на болестта на нейната територия, за да се предотврати разпространяването ѝ към други области на Съюза. Въз основа на информацията, предоставена от компетентния орган в Хърватия, е целесъобразно територията на окръзите Karlovac, Sisak-Moslavina, Slavonski Brod-Posavina и Vukovar-Srijem да бъде включена в част I от приложението към Решение 2008/855/ЕО.
            
         
               (6)
            
            
               Поради това Решение 2008/855/ЕО следва да бъде съответно изменено.
            
         
               (7)
            
            
               Настоящото решение се прилага от датата на присъединяване на Хърватия към Европейския съюз.
            
         
               (8)
            
            
               Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
            
         ПРИЕ НАСТОЯЩОТО РЕШЕНИЕ:
   Член 1
   В част I от приложението към Решение 2008/855/ЕО се добавя следното вписване:
   
      „Хърватия
      
      Територията на окръзите Karlovac, Sisak-Moslavina, Slavonski Brod-Posavina и Vukovar-Srijem“
   
   Член 2
   Настоящото решение се прилага от деня на влизане в сила на Договора за присъединяване на Хърватия.
   Член 3
   Адресати на настоящото решение са държавите членки.
   
      Съставено в Брюксел на 27 юни 2013 година.
      
         
            За Комисията
         
         Tonio BORG
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  ОВ L 302, 13.11.2008 г., стр. 19.
   
      (4)  ОВ L 316, 1.12.2001 г., стр. 5.